S-1426/2006

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 12. september 2006 á hendur B-kk-þgf Þ-kk-þgf S-kk-þgf, kt. 081082-4139, Ferjubakka 4, Reykjavík, fyrir eftirtalin brot framin í Reykjavík á árinu 2006:

I.

Fíkniefnalagabrot, með því að hafa að kvöldi fimmtudagsins 2. febrúar haft í vörslum sínum samtals 17,98 g af amfetamíni, 0,75 g af marihuana og 0,64 g af tóbaksblönduðu kannabisefni, þar af framangreint tóbaksblandað kannabisefni sem ákærði bar á sér og framvísaði við leit við verslunarmiðstöðina Spöngina, framangreint amfetamín og 0,19 g af marihuana sem lögreglumenn fundu við leit í Laufrima 18 og 0,56 g af marihuana sem lögreglumenn fundu við leit í bifreiðinni TH-359 við sama stað.

Þetta er talið varða við 2. gr., sbr. 5. gr. laga um ávana- og fíkniefni nr. 65/1974, sbr. og 6. gr. sömu laga, að því er varðar meðferð ákærða á kannabis, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana-og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Tilraun til þjófnaðar, með því að hafa aðfaranótt þriðjudagsins 18. apríl í auðgunarskyni reynt að spenna upp hurð í húsnæði verslunarinnar Kísil Dalur að Álfheimum 4 en horfið af vettvangi er ákærði varð var við lögreglu.

Þetta er talið varða við 244. gr., sbr. 1. mgr. 20. gr., almennra hegningarlaga nr. 19/1940.

Þess er krafíst að ákærði verði dæmdur til refsingar og jafnframt að framangreind fíkniefni, sem hald var lagt á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Farið var með mál þetta samkvæmt 125. gr. laga nr. 19/1991 og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í október 1982. Frá árinu 2000 hefur hann hlotið sjö dóma fyrir þjófnaði, skjalafals, líkamsárás, umferðarlagabrot og brot á fíkniefnalöggjöf. Er þetta í fimmta skiptið sem hann hlýtur dóm fyrir þjófnað. Brot hans nú eru rof á skilorði dóms Héraðsdóms Suðurlands frá 7. apríl 2003 þar sem ákærði var dæmdur í 8 mánaða fangelsi, skilorðsbundið til þriggja ára, fyrir fíkniefnabrot og þjófnað. Hefur hann því rofið skilorð þessa dóms. Verður refsing hans samkvæmt þeim dómi tekin upp og verður nú tiltekin í einu lagi, sbr. 60. og 77. gr. almennra hegningarlaga. Að þessu virtu og með vísan til greiðrar játningar ákærða verður refsing hans ákveðin fangelsi í 9 mánuði, en fresta skal fullnustu 6 mánaða af refsivistinni skilorðsbundið í 3 ár frá birtingu dómsins að telja og falli sá hluti refsingarinnar niður að þeim tíma liðnum haldi hann almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk eru gerð 17,98 g af amfetamíni, 0,75 g af marihuana og 0,64 g af tóbaksblönduðu kannabisefni.

Ákærði greiði útlagðan málskostnað 72.158 krónur.

D ó m s o r ð :

Ákærði, B-kk-nf Þ-kk-nf S-kk-nf, sæti fangelsi í 9 mánuði, en fresta skal fullnustu 6 mánaða af refsivistinni skilorðsbundið í 3 ár frá birtingu dómsins að telja og falli sá hluti refsingarinnar niður að þeim tíma liðnum haldi hann almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk eru gerð 17,98 g af amfetamíni, 0,75 g af marihuana og 0,64 g af tóbaksblönduðu kannabisefni.

Ákærði greiði útlagðan málskostnað 72.158 krónur.

Á-kk-nf M-kk-nf.